സ്തനാര്ബുദ ചികിത്സ: പുതിയ കണ്ടെത്തലുമായി ഡോക്ടര്മാര് ദുബൈ: അഞ്ചുവര്ഷത്തെ പഠനത്തിലൂടെ സ്തനാര്ബുദ ചികിത്സക്ക് സഹായകമാകുന്ന കണ്ടെത്തലുമായി യു.എ.ഇയിലെ ഒരുസംഘം ഡോക്ടര്മാര്.അറബ് സ്ത്രീകളില് പ്രത്യേകമായുള്ള ജനിതകമാറ്റമാണ് പഠനത്തില് തെളിഞ്ഞത്. പടിഞ്ഞാറന് രാജ്യങ്ങളിലെ സ്തനാര്ബുദ രോഗികളില്നിന്ന് വ്യത്യസ്തമായ ജനിതകമാറ്റമാണ് തിരിച്ചറിയാനായത്. ഇത് പ്രത്യേക ചികിത്സക്ക് സഹായിക്കും. 2016 മുതല് 2021വരെ അറബ് മേഖലയിലെ 87 സ്ത്രീകളിലാണ് എമിറേറ്റ്സ് കാന്സര് സൊസൈറ്റിയും ബുര്ജീല് ഹോസ്പിറ്റല്സും പഠനം നടത്തിയത്. യു.എ.ഇ, സൗദി, അള്ജീരിയ, ഈജിപ്ത്, ഇറാഖ്, ലബനാന്, ലിബിയ, മൊറോകോ, ഒമാന്, ഫലസ്തീന്, ഖത്തര്, സുഡാന്, സിറിയ, തുനീഷ്യ എന്നീ രാജ്യങ്ങളിലെ രോഗികളാണ് പഠനത്തില് ഭാഗമായത്.സ്തനാര്ബുദ രോഗികളായ സ്ത്രീകളുടെ ചികിത്സക്ക് കണ്ടുപിടുത്തം പുതിയ സാധ്യതകള് തുറക്കുമെന്ന് പഠനത്തിന് നേതൃത്വം നല്കിയ എമിറേറ്റ്സ് കാന്സര് സൊസൈറ്റി പ്രസിഡന്റ് പ്രഫ. ഹുമൈദ് അല് ശംസി പറഞ്ഞു. രോഗലക്ഷണങ്ങള് ഒരുപോലെയാണെങ്കിലും ചികിത്സയില് വൈവിധ്യം ആവശ്യമായിവരുമെന്നാണ് മനസ്സിലാക്കാന് കഴിഞ്ഞത്. ചിലര്ക്ക് കീമോതെറപ്പി മാത്രം മതിയാകും. എന്നാല്, മറ്റുള്ളവര്ക്ക് ഇമ്യൂണോ തെറപ്പിയടക്കമുള്ളവ ആവശ്യമായിവരും. ജനിതകമാറ്റം തിരിച്ചറിയാന് സാധിച്ചതിലൂടെ ഓരോരുത്തര്ക്കും പ്രത്യേകമായ ചികിത്സ നല്കാന് സാധിക്കും അദ്ദേഹം പറഞ്ഞു. യു.എസിലെ ശൈഖ് ഖലീഫ ബിന് സായിദ് ആല് നെഹ്യാന് ഇന്സ്റ്റിറ്റ്യൂട്ട് ഫോര് പേര്സണലൈസ്ഡ് കാന്സര് തെറപ്പിയുടെ സഹായത്തോടെയാണ് പഠനം പൂര്ത്തിയാക്കിയത്. കഴിഞ്ഞ വര്ഷം മാത്രം സ്തനാര്ബുദം ബാധിച്ച 222 േപരാണ് രാജ്യത്ത് മരിച്ചത്. ഇത് പരിഗണിച്ച് യു.എ.ഇയില് ചികിത്സാരംഗത്ത് നിരവധി പഠനങ്ങള് നടത്തുന്നുണ്ട്. അര്ബുദ ചികിത്സ സംബന്ധിച്ച 71 ഗവേഷണപ്രബന്ധങ്ങള് സമര്പ്പിച്ചിട്ടുണ്ട്.